रोशन र तेजी उत्कृष्ट
नेपाल आर्मी टिम ६ स्वर्ण, ३ रजत र ६ कांस्य जित्दै वीर गणेशमान सिंह स्मृति चौथो राष्ट्रिय खुला किक बक्सिङ प्रतियोगितामा शनिबार च्याम्पियन बनेको छ ।
काठमाडौँ — नेपाल आर्मी टिम ६ स्वर्ण, ३ रजत र ६ कांस्य जित्दै वीर गणेशमान सिंह स्मृति चौथो राष्ट्रिय खुला किक बक्सिङ प्रतियोगितामा शनिबार च्याम्पियन बनेको छ ।प्रतियोगितामा ५ स्वर्ण जितेको एपीएफ दोस्रो भयो । तेस्रो भएको रेज फिटनेसले १ स्वर्ण र १ कांस्य हात पार्‍यो । शीर्ष तीन स्थानका टिमले क्रमशः १ लाख, ५० हजार र २५ हजार रुपैयाँ पुरस्कार हात पारे । ललितपुरको चापागाउँस्थित प्याङगाउँमा शनिबार सम्पन्न प्रतियोगिताको पुरुषमा एपीएफका रोशन अछामी र महिलामा रेजकी तेजी गुरुङ उत्कृष्ट खेलाडी भए । दुवैले समान २५ हजार पुरस्कार पाए ।पुरुष ६० केजीमा १३ औं सागअन्तर्गत उसुका रजत विजेता एपीएफका मंगलप्रसाद थारु, खुला तौलमा एपीएफका सन्जिव महर्जन, ७५ केजीमा आर्मीका दलबहादुर घले, ६५ केजीमा आर्मीका राजेश चौधरी, ५५ केजीमा एपीएफका तीर्थराज थापा, ७० केजीमा आर्मीका सन्नी सुनार र ५० केजीमा एपीएफका रोशन अछामीले स्वर्ण जिते ।महिला ६० केजीमा एपीएफकी निशा बिक, ६५ केजीमा आर्मीकी मन्जु बिक, खुला तौलमा आर्मीकी विन्दु पुन मगर, ५० केजीमा रेजकी तेजी गुरुङ र ५५ केजीमा आर्मीकी मनीषा प्रधानले स्वर्ण जिते । प्रत्येक तौलका विजेताले ३० हजार, दोस्रोले १५ हजार र तेस्रोले ८–८ हजार पुरस्कार हात पारे । तीनदिने प्रतियोगिताको पुरुषमा ७ र महिलामा ५ गरी १२ स्पर्धामा प्रतिस्पर्धा भएको प्रतियोगिता संयोजक मीनकृष्ण महर्जनले जनाएका छन् ।